ananddey/assamese-wiki-corpus huggingface dataset:
উষা শেৰচন

উষা শেৰচন (জন্ম: ২২ আগষ্ট ১৯৫৫) এগৰাকী নেপালী কবি, গীতিকাৰ আৰু লেখিকা। তেওঁ তিনিখন কবিতা সংকলন, এখন চুটি গল্প সংকলন আৰু এখন উপন্যাস প্ৰকাশ কৰিছে। লগতে তেওঁ পাঁচটা সংগীত এলবামৰ বাবে গীত ৰচনা কৰিছে। তেওঁৰ কবিতা আৰু গল্পসমূহত সামাজিক বিষয় আৰু নাৰীবাদী চিন্তাধাৰাৰ প্ৰতিফলন দেখা যায়। নেপালত কুইয়াৰ ব্যক্তিসকলক কেন্দ্ৰ কৰি গল্প লিখা লেখিকাসকলৰ ভিতৰত তেওঁ অন্যতম।

প্ৰাৰম্ভিক জীৱন আৰু শিক্ষা

উষা শেৰচনৰ জন্ম ২২ আগষ্ট ১৯৫৫ (৬ ভাদ্ৰ ২০১২ বিক্ৰম সংবত) তাৰিখে পোখাৰা নগৰৰ নালামুখ অঞ্চলত এটা থাকালি পৰিয়ালত হৈছিল। তেওঁৰ পিতৃৰ নাম ঝপত বাহাদুৰ ভট্টাচন আৰু মাতৃৰ নাম য়ম কুমাৰী ভট্টাচন। বিদ্যালয় পৰ্যায়ৰ শিক্ষা (এছ. এল. চি.) সম্পূৰ্ণ কৰাৰ পাছত তেওঁৰ পিতৃ-মাতৃয়ে তেওঁক বিবাহ কৰিবলৈ অনুৰোধ কৰিছিল যদিও তেওঁ অধিক শিক্ষাৰ বাবে কাঠমাণ্ডুলৈ যাবলৈ সিদ্ধান্ত লয়। তেওঁৰ পিতৃয়ে পোখৰাৰ হিমা গৃহ প্ৰাসাদত ৰাজপৰিয়ালৰ তত্ত্বাৱধায়ক হিচাপে কাম কৰিছিল আৰু ৰাজপৰিয়ালে তেওঁৰ উচ্চ শিক্ষাত সহায় কৰিছিল। তেওঁ কাঠমাণ্ডুৰ ৰত্ন ৰাজ্য লক্ষ্মী কেম্পাছত অধ্যয়ন কৰে। তাৰ পাছত তেওঁ স্নাতক শিক্ষাৰ বাবে পোখৰাৰ পৃথ্বী নাৰায়ণ কেম্পাছত অধ্যয়ন কৰে।

সাহিত্যিক জীৱন

পৃথ্বী নাৰায়ণ কেম্পাছত অধ্যয়নকালত তেওঁ সাৰু ভক্ত, তীৰ্থ শ্ৰেষ্ঠ, প্ৰকট প্ৰগেনী শিৱ, বিনোদ গৌচন আদি বহু লেখকৰ সৈতে পৰিচিত হয়। ৰত্ন ৰাজ্য লক্ষ্মী কেম্পাছত পঢ়াৰ সময়ৰে পৰা তেওঁ কবিতা লিখি আহিছিল যদিও প্ৰকাশ কৰা নাছিল। তেওঁৰ বন্ধু বিনোদ গৌচনে তেওঁৰ কবিতা জিন্দগী দেখি সেইটো নেপালৰ ৰাষ্ট্ৰীয় দৈনিক গোৰ্খাপত্ৰলৈ প্ৰেৰণ কৰে আৰু ১৯৭৮ চনত কবিতাখন প্ৰকাশ পায়। তেওঁ সহলেখকসকলৰ সৈতে দুৰ্গা বৰাল (বাৎসায়ন)ৰ নেতৃত্বত পোখৰাত পোখ্ৰেলী যুৱ সংস্কৃতি পৰিয়াল নামৰ এটা সাহিত্যিক সংগঠন প্ৰতিষ্ঠা কৰে।

১৯৯১ চনত তেওঁ তেওঁৰ প্ৰথম কবিতা সংকলন নজন্মেকা আস্থাহৰু প্ৰকাশ কৰে। ১৯৯৯ চনত প্ৰকাশিত অক্ষৰহৰুকা শিৱিৰবাটা এখন মুকতকৰ সংকলন। ২০০৬ চনত তেওঁৰ তৃতীয় কবিতা সংকলন সৰ্বকালীন পিণ্ড ৰ জাগৃতিক শংখঘোষ প্ৰকাশ পায়।

২০০৯ চনত তেওঁ এজন গোপন সমলিঙ্গিক পুৰুষক জোৰকৈ বিবাহ কৰাবলৈ চেষ্টা কৰাৰ কাহিনী লৈ এটা চুটি গল্প প্ৰকাশ কৰে। ২০১৩ চনত তেওঁৰ প্ৰথম চুটি গল্প সংকলন তেস্ৰো ৰং প্ৰকাশ পায়। এই সংকলনত LGBTQI+ সমাজৰ বহু চৰিত্ৰ অন্তৰ্ভুক্ত আছে।

২০১৯ চনত তেওঁ তেওঁৰ প্ৰথম উপন্যাস আধি প্ৰকাশ কৰে। এই উপন্যাসখন যৌন নিপীড়নৰ সন্মুখীন হোৱা এগৰাকী মহিলাৰ জীৱন কাহিনীৰ ওপৰত আধাৰিত।

বঁটা

সাহিত্য আৰু সংগীত ক্ষেত্ৰলৈ আগবঢ়োৱা অৱদানৰ বাবে তেওঁ প্ৰায় ১৩টা বঁটা লাভ কৰিছে, যাৰ ভিতৰত পাৰিজাত ৰাষ্ট্ৰ প্ৰতিভা পুৰাস্কৰ আৰু ৰত্নশ্ৰী সুৱৰ্ণ পদক উল্লেখযোগ্য।

উল্লেখযোগ্য ৰচনা

গ্ৰন্থ
+
শীৰ্ষক
ধৰণ
প্ৰকাশ বৰ্ষ
নাজন্মেকা আস্থা হৰু
কবিতা সংকলন
১৯৯১
অক্ষৰহৰুকা শিৱিৰবাটা
কবিতা সংকলন
১৯৯৯
সৰ্বকালীন পিণ্ডা ৰা জাগৃতিক শঙ্খঘোষ
কবিতা সংকলন
২০০৬
তেছ্ৰো ৰং
চুটি গল্প সংকলন
২০১৩
আধি
উপন্যাস
২০১৯

সংগীত এলবাম
+
শীৰ্ষক
মুক্তি বৰ্ষ
ভূমিকা
অভিপ্সা
২০০১
গীতিকাৰ
সঞ্চয়ন
২০০২
গীতিকাৰ
মেৰো মাটো মেৰো গীত
২০০৩
গীতিকাৰ
সংবেদন
২০১০
গীতিকাৰ
আকাশ ছুঁনে ৰহৰ
২০১০
গীতিকাৰ

ব্যক্তিগত জীৱন

১৯৮২ চনত তেওঁ ডি.বি. শেৰচনৰ সৈতে বিবাহপাশত আৱদ্ধ হয়। তেওঁলোকৰ এজন পুত্ৰ আৰু এজনী কন্যা আছে।

তথ্যসূত্ৰ

শ্ৰেণী:নেপালৰ ব্যক্তি
শ্ৰেণী:নেপালী ভাষাৰ কবি
শ্ৰেণী:লেখিকা
নিলুফাৰ ৰহমানী

নিলুফাৰ ৰহমানী (পাৰ্চী ভাষাত: نیلوفر رحمانی)ৰ জন্ম ১৯৯০ চনৰ আৰম্ভণিত৷ আফগানিস্তানৰ ইতিহাসৰ প্ৰথমগৰাকী মহিলা ফিক্সড উইং বায়ুসেনাৰ বিমানচালক আৰু ২০০১ চনত তালিবানৰ পতনৰ পাছত আফগান বায়ুসেনাৰ প্ৰথমগৰাকী মহিলা পাইলট। যদিও তেওঁৰ পৰিয়ালে মৃত্যুৰ ভাবুকি পাইছিল, তথাপিও তেওঁ নিজৰ প্ৰশিক্ষণ সম্পূৰ্ণ কৰিবলৈ অধ্যৱসায় কৰিছিল আৰু ২০১৫ চনত আমেৰিকাৰ বিদেশ মন্ত্ৰালয়ৰ আন্তঃৰাষ্ট্ৰীয় সাহসী মহিলা বঁটা লাভ কৰিছিল। সৰুৰে পৰাই তেওঁৰ পাইলট হোৱাৰ সপোন আছিল আৰু বিমান বিদ্যালয়ত পঢ়িব পৰাকৈ ইংৰাজী শিকিবলৈ তেওঁ প্ৰায় এবছৰ সময় অতিবাহিত কৰিছিল৷ তেওঁ তাজিক বংশৰ।

উৰণৰ কেৰিয়াৰ

২০১০ চনত তেওঁ আফগান বায়ুসেনাৰ বিষয়া প্ৰশিক্ষণ কাৰ্যসূচীত নামভৰ্তি কৰে আৰু ২০১২ চনৰ জুলাই মাহত দ্বিতীয় লেফটেনেণ্ট হিচাপে স্নাতক ডিগ্ৰী লাভ কৰে। গোটেই কাৰ্যসূচীটোত আফগান বায়ুসেনাৰ চিকিৎসকে তেওঁক শাৰীৰিকভাৱে উৰণৰ বাবে অযোগ্য বুলি গণ্য কৰাৰ চেষ্টা কৰিছিল; এই কাৰ্যসূচীত তেওঁ একমাত্ৰ মহিলা প্ৰাৰ্থী আছিল।

ডাঙৰ বিমান উৰুৱাব বিচৰাৰ বাবে তেওঁ উন্নত বিমান বিদ্যালয়লৈ যায় আৰু অতি সোনকালেই চি-২০৮ সামৰিক মালবাহী বিমান উৰুৱাবলৈ আৰম্ভ কৰে। পৰম্পৰাগতভাৱে মহিলাসকল পাইলটসকলক মৃত বা আহত সৈনিক কঢ়িয়াই নিয়াত নিষেধাজ্ঞা আৰোপ কৰা হৈছিল; কিন্তু ৰহমানীয়ে এবাৰ এটা মিছনত অৱতৰণ কৰাৰ সময়ত আহত সৈনিকক দেখি সেই আদেশ অমান্য কৰিছিল। তেওঁলোকক চিকিৎসালয়লৈ উৰাজাহাজেৰে লৈ গৈ তেওঁ নিজৰ কাৰ্য্যৰ বিষয়ে তেওঁৰ উৰ্ধতন বিষয়াসকলক জনাইছিল আৰু তেওঁলোকে‍ কোনো নিষেধাজ্ঞা আৰোপ কৰা নাছিল।

যেতিয়া তেওঁৰ এই কৃতিত্বৰ কথা প্ৰচাৰ হৈছিল, তেতিয়া কেপ্তেইন ৰহমানীৰ পৰিয়ালে পৰিয়ালৰ সদস্য আৰু তালিবান উভয়ৰে পৰা ভাবুকি পাইছিল যিয়ে তেওঁৰ উচ্চাকাংক্ষা আৰু কেৰিয়াৰৰ পছন্দক স্বীকাৰ কৰিব বিচৰা নাছিল৷ পৰিয়ালটো কেইবাবাৰো স্থানান্তৰিত হ'বলগীয়া হৈছিল ৰহমানীয়ে অৱশেষত আমেৰিকাৰ বায়ুসেনাৰ সামৰিক পাইলট হোৱাৰ আশা কৰিছিল।

আশ্ৰয়

আন্তঃৰাষ্ট্ৰীয় অধিবক্তা কিম্বাৰ্লি মটলীয়ে প্ৰতিনিধিত্ব কৰা ৰহমানীক ২০১৮ চনৰ এপ্ৰিল মাহত আমেৰিকাত আশ্ৰয় প্ৰদান কৰা হৈছিল। তেওঁ ফ্ল’ৰিডাত এগৰাকী ভগ্নীৰ সৈতে থাকে, যি নিজেও আশ্ৰয় লাভৰ বাবে‍ চেষ্টা কৰি আছে। তেওঁ পাৰ্চী, দাৰী আৰু ইংৰাজী ভাষাত অনুবাদক হিচাপে কাম কৰে।

তথ্যসূত্ৰ

শ্ৰেণী:আফগানিস্তানৰ ব্যক্তি
শ্ৰেণী:নাৰী
ঋতিকা খেৰা

ঋতিকা খেৰা এগৰাকী ভাৰতীয় উন্নয়নশীল অৰ্থনীতিবিদ। খেৰা দিল্লীৰ ভাৰতীয় প্ৰযুক্তি প্ৰতিষ্ঠান (আই আই টি দিল্লী)ৰ অধ্যাপক (অৰ্থনীতি)। ২০১৮-২০ চনলৈকে তেওঁ আহমেদাবাদৰ ভাৰতীয় ব্যৱস্থাপনা প্ৰতিষ্ঠান (আই আই এম আহমেদাবাদ)ৰ সহযোগী অধ্যাপিকা (অৰ্থনীতি আৰু ৰাজহুৱা ব্যৱস্থা গোট) আছিল।

প্ৰাথমিক জীৱন আৰু শিক্ষা

ঋতিকা খেৰাই মহাৰাজ ছায়াজিৰাও বৰোদা বিশ্ববিদ্যালয়ৰপৰা অৰ্থনীতিত বি.এ., দিল্লী বিশ্ববিদ্যালয়ৰ দিল্লী স্কুল অৱ ইকনমিক্সৰপৰা অৰ্থনীতিত এম.এ আৰু এম.ফিল; ইংলেণ্ডৰ ব্ৰাইটনৰ ছাচেক্স বিশ্ববিদ্যালয়ৰ ইনষ্টিটিউট অৱ ডেভেলপমেণ্ট ষ্টাডিজৰপৰা উন্নয়ন অধ্যয়নত স্নাতক ডিগ্ৰী লাভ কৰে। খেৰাই দিল্লী স্কুল অৱ ইকনমিক্সত অৰ্থনীতিত পি.এইচ.ডি. ডিগ্ৰী লাভ কৰে। স্কুলীয়া শিক্ষা বৰোদাৰ কনভেণ্ট অৱ জিছুছ এণ্ড মেৰীৰপৰা কৰিছিল।

ইনষ্টিটিউট ফৰ ইকনমিক গ্ৰ’থ, কমনৱেলথ বৃত্তি আঁচনি, কিংছ কলেজ লণ্ডন, আৰু প্ৰিন্সটন বিশ্ববিদ্যালয়ৰপৰা (নোবেল বিজয়ী ছাৰ এংগাছ ডিটনৰ সৈতে এটা প্ৰকল্পৰ বাবে) ফেল’শ্বিপ লাভ কৰিছে।

কেৰিয়াৰ

ঋতিকা খেৰা এগৰাকী উন্নয়নশীল অৰ্থনীতিবিদ। দিল্লীৰ ইণ্ডিয়ান ইনষ্টিটিউট অৱ টেকন’লজিৰ মানৱীয় আৰু সমাজ বিজ্ঞান বিভাগৰ চুলাইমান মুটাৱা এছ’চিয়েট চেয়াৰ প্ৰফেচাৰৰ পদৰপৰা ছুটী লৈ আহমেদাবাদৰ ইণ্ডিয়ান ইনষ্টিটিউট অৱ মেনেজমেণ্টত আছিল।
খেৰা দেশৰ উন্নত কল্যাণমূলক কাৰ্যসূচীৰ পোষকতা আৰু ভাৰতৰ ৰাষ্ট্ৰীয় গ্ৰাম্য নিয়োগ নিশ্চয়তা আইন (এনৰেগা) ৰূপায়ণৰ অভিযানত অংশগ্ৰহণ কৰিছিল।

আই আই টি দিল্লীত যোগদান কৰাৰ পূৰ্বে তেওঁ এলাহাবাদ বিশ্ববিদ্যালয়ৰ জি বি পণ্ট ছ’চিয়েল ছায়েন্স ইনষ্টিটিউট আৰু দিল্লী স্কুল অৱ ইকনমিক্সৰ চেণ্টাৰ ফৰ ডেভেলপমেণ্ট ইকনমিক্সত আছিল। ভাৰতৰ অতি দুৰ্বল নাগৰিকক প্ৰভাবিত কৰা এনৰেগা, ৰাজহুৱা বিতৰণ ব্যৱস্থা (পিডিএছ) আৰু অন্যান্য কাৰ্যসূচী বিশ্লেষণ কৰি কেইবাখনো গৱেষণা পত্ৰ প্ৰকাশ কৰিছে। ২০১৭ চনৰ অক্টোবৰ মাহত তেওঁ ষ্টেনফৰ্ড হিউমেনিটিজ চেণ্টাৰত এক্সটাৰ্নেল ফেকাল্টী ফেলো হিচাপে বাস কৰিছিল আৰু ভাৰতৰ আধাৰ কাৰ্যসূচীৰ ওপৰত শীৰ্ষক এখন কিতাপ সম্পাদনা কৰিবলৈ এই পদৰ বাবে (চেণ্টাৰ ফৰ চাউথ এছিয়াৰদ্বাৰা) মনোনীত হৈছিল।

২০২১ চনত তেওঁ উন্নয়ন অধ্যয়নত বিশিষ্ট অৱদানৰ বাবে মেলকম আদিচেছিয়া বঁটা লাভ কৰে। ২০০০ চনত মেলকম এণ্ড এলিজাবেথ আদিচেছিয়া ট্ৰাষ্টে প্ৰতিষ্ঠা কৰা এই বঁটা সমাজলৈ আগবঢ়োৱা অসাধাৰণ অৱদানৰ বাবে সমাজ বিজ্ঞানীসকলক প্ৰদান কৰা হয়। ২০০০ চনত অভিজিত ভি বেনাৰ্জীক প্ৰথমবাৰৰ বাবে প্ৰদান কৰা হৈছিল মেলকম আদিশেশিয়া বঁটা। তেতিয়াৰপৰাই ৰাম গুহ, প্ৰতাপ ভানু মেহতা, জয়তী ঘোষ, নন্দিনী সুন্দৰ, অমিতা বাবিস্কাৰ, যোগেন্দ্ৰ যাদৱ আদিয়ে লাভ কৰিছে।

তথ্যসূত্ৰ

শ্ৰেণী:ভাৰতীয় নাৰী
শ্ৰেণী:অৰ্থনীতিবিদ
শ্ৰেণী:শিক্ষাবিদ
সোহানা ছাবা

সোহানা ছাবা (; জন্ম: ১২ অক্টোবৰ) এগৰাকী বাংলাদেশী অভিনেত্ৰী, প্ৰযোজক আৰু চিত্ৰনাট্যকাৰ। তেওঁ তেওঁৰ প্ৰথম চিনেমা আইনাৰ বাবে মেৰিল-প্ৰথম আলো বঁটা লাভ কৰিছিল।

প্ৰাৰম্ভিক জীৱন আৰু পটভূমি

ছাবাৰ জন্ম আৰু ডাঙৰ-দীঘল হৈছিল ঢাকাত। সোহানা ছাবাই ক্ৰমে ইউনিভাৰ্চিটি লেবৰেটৰী স্কুল এণ্ড কলেজ আৰু উইমেনছ কলেজৰ পৰা এছ.এছ.চি. আৰু এইচ.এছ.চি. সম্পূৰ্ণ কৰে। ইয়াৰ পিছত তেওঁ শান্ত-মৰিয়ম ইউনিভাৰ্চিটি অৱ ক্ৰিয়েটিভ টেকন’লজীৰ পৰা ফেশ্বন ডিজাইনিংত স্নাতক ডিগ্ৰী সম্পূৰ্ণ কৰে।

কৰ্মজীৱন

ছাবা বুলবুল ললিতকলা একাডেমী আৰু ছায়ানটৰ পৰা প্ৰশিক্ষণপ্ৰাপ্ত এগৰাকী শাস্ত্ৰীয় নৃত্যশিল্পী। তেওঁৰ কেৰিয়াৰ নৃত্যশিল্পী হিচাপে আৰম্ভ হৈছিল আৰু অৱশেষত তেওঁ টেলিভিছন বিজ্ঞাপন আৰু নাটকত প্ৰৱেশ কৰিছিল।

কবৰী চাৰৱাৰৰ দ্বাৰা পৰিচালিত আইনা চলচ্চিত্ৰখনৰ জৰিয়তে তেওঁ চলচ্চিত্ৰ অভিনয়ত আত্মপ্ৰকাশ কৰে। তেওঁ বহুতো উল্লেখযোগ্য ছবিত অভিনয় কৰিছিল যিবোৰে ইতিবাচক সঁহাৰি লাভ কৰিছিল, যেনে — খেলাঘৰ, প্ৰিয়তমেষু, বৃহন্নলা, চন্দ্ৰগ্ৰহণ ইত্যাদি। ইয়াৰ উপৰিও তেওঁ কলকাতাৰ কেইখনমান ছবিত অভিনয় কৰি তাত জনপ্ৰিয়তা অৰ্জন কৰিছিল। ছাবাই সদায় নিজৰ অভিনয়ৰ জৰিয়তে কিবা এটা ব্যতিক্ৰমী কাম কৰাত গুৰুত্ব দিয়ে, সেয়েহে তেওঁ কামৰ নিৰ্বাচনৰ ক্ষেত্ৰত অতি সচেতন।

তেওঁ 'খামাৰবাৰী' নামৰ নিজা প্ৰডাকচন হাউচ মুকলি কৰিছে আৰু ইতিমধ্যে ইয়াৰ প্ৰথম নিৰ্মাণ টুইন ৰিটাৰ্নছ প্ৰযোজনা কৰিছে।

২০২১ চনত তেওঁ শংখ দাসগুপ্তৰ দ্বাৰা পৰিচালিত টেলিভিছন ধাৰাবাহিক বলিত অভিনয় কৰিছিল।

২০২৪ চনৰ ফেব্ৰুৱাৰী মাহত ছাবাই ঢাকা বিভাগৰ জাতীয় সংসদত মহিলাৰ বাবে সংৰক্ষিত আসনৰ বাবে বাংলাদেশ আৱামী লীগৰ পৰা মনোনয়ন পত্ৰ ক্ৰয় কৰিছিল। শেখ হাসিনা নেতৃত্বাধীন আৱামী লীগ চৰকাৰৰ পতনৰ পিছত ডিটেকটিভ ব্ৰাঞ্চে (ডিবি) তেওঁক জেৰাৰ বাবে আটক কৰিছিল।

আন্দোলনৰ সময়ত অভিনেতা ফেৰদৌছৰ নেতৃত্বত 'আলো আসবেই' নামৰ এটা হোৱাটছএপ গ্ৰুপত সোহানা ছাবাকে ধৰি এদল আৱামীপন্থী শিল্পী আন্দোলনৰ বিৰুদ্ধে সক্ৰিয় হৈ আছিল। অসহযোগ আন্দোলনৰ পিছত ২০২৪ চনৰ ৩ ছেপ্টেম্বৰত সেই হোৱাটছএপ গ্ৰুপটোৰ সৈতে জড়িত কিছুমান স্ক্ৰীনশ্বট ছচিয়েল মিডিয়াত বিয়পি পৰিছিল।

২০২৫ চনৰ এপ্ৰিল মাহত প্ৰধানমন্ত্ৰী শেখ হাসিনাৰ নেতৃত্বত আৱামী লীগ চৰকাৰৰ বিৰুদ্ধে বৈষম্য বিৰোধী ছাত্ৰ আন্দোলনৰ সময়ত ভাটৰা থানাত এজন প্ৰতিবাদকাৰীৰ মৃত্যুৰ ঘটনাক লৈ ছাবা আৰু আন ১৬ গৰাকী অভিনেতাৰ বিৰুদ্ধে এক হত্যা গোচৰ ৰুজু কৰা হৈছিল।

তথ্যসূত্ৰ

বাহ্যিক সংযোগ

শ্ৰেণী:বাংলাদেশৰ অভিনেত্ৰী
অদ্বৈত আচাৰ্য

অদ্বৈত আচাৰ্য (; ১৪৩৪–১৫৫৯ ) (জন্ম কমলাক্ষ মিশ্ৰ) গৌড়ীয় বৈষ্ণৱ আন্দোলনৰ প্ৰতিষ্ঠাপক, চৈতন্য মহাপ্ৰভুৰ সংগী আৰু হৰিদাস ঠাকুৰৰ গুৰু আছিল। চৈতন্যৰ জন্মৰ প্ৰায় পঞ্চাশ বছৰ আগতে, ১৪৩৪ চনত লাউড়ৰ নবগ্ৰাম গাঁৱত (বৰ্তমানৰ বাংলাদেশৰ সুনামগঞ্জ জিলাত), জন্মগ্ৰহণ কৰিছিল। তেওঁ প্ৰাপ্তবয়স্ক জীৱনৰ বেছিভাগ সময় নদিয়াৰ শান্তিপুৰ চহৰত পত্নী আৰু পৰিয়ালৰ সৈতে কটাইছিল। অদ্বৈত আচাৰ্যৰ ছগৰাকী পুত্ৰ আছিল, অচ্যুতানন্দ দাস (যিয়ে পৰৱৰ্তীকালত চৈতন্যৰ শিষ্যও হৈছিল), কৃষ্ণ মিশ্ৰ, গোপাল দাস, বলৰাম দাস মিশ্ৰ (যাৰ বংশধৰ সকল পিছলৈ নোয়াখালি, চটখিল উপজিলাৰ জমিদাৰ হৈছিল আৰু পিছলৈ পাটোৱাৰী আৰু মজুমদাৰ উপাধি গ্ৰহণ কৰিছিল), স্বৰূপ দাস আৰু জগদীশ মিশ্ৰ।

অদ্বৈত আচাৰ্যই যোগবশিষ্ঠ-ভৈষ্ঠ আৰু গীতা ভাষ্য নামৰ দুখন সংস্কৃত গ্ৰন্থ ৰচনা কৰিছিল৷ অদ্বৈত আচাৰ্যৰ বংশাৱলী আৰু জীৱনৰ বিষয়ে কেইবাখনো চৰিতপুথিত বৰ্ণনা কৰা হৈছে, য'ত সংস্কৃতত কৃষ্ণদাসৰ বাল্যলীলা-সূত্ৰ (১৪৮৭)
২০ জুন

ঘটনাৱলী

১৮৩৭ - ৰাণী ভিক্ট'ৰিয়াই সিংহাসনত আৰোহণ কৰে।
১৯১২ - পোলেণ্ডৰ বিজ্ঞানী ডক্টৰ কাচিমিৰ ফ্ৰাঙ্কে প্ৰথমবাৰৰ বাবে ভিটামিন আৱিষ্কাৰ কৰিবলৈ সক্ষম হয়।

জন্ম

১৮৯৭ - ৰত্নকান্ত বৰকাকতী, অসমীয়া কবি।
১৯১১ - ছুফিয়া কামাল, বাংলাদেশী কবি, নাৰীবাদী নেত্ৰী আৰু ৰাজনৈতিক কৰ্মী।
১৯১৭ - এছ. আই. পদ্মাৱতী, ভাৰতীয় চিকিৎসক তথা হৃদয় বিশেষজ্ঞ।
১৯৩২ - ৰাম গগৈ, অসমীয়া কবি।
১৯৩৩ - নিৰ্মলপ্ৰভা বৰদলৈ, অসমীয়া কবি, গীতিকাৰ আৰু লোক-সংস্কৃতিৰ গৱেষক।
১৯৫২ - বিক্ৰম শেঠ, ভাৰতীয় ঔপন্যাসিক আৰু কবি।
১৯৫৮ - দ্ৰৌপদী মূৰ্মু, ভাৰতবৰ্ষৰ ৰাষ্ট্ৰপতি।
১৯৬৯ - শ্বেতা চেট্টী, ভাৰতীয় কণ্ঠশিল্পী।

মৃত্যু

১৯৬৯ - কলাগুৰু বিষ্ণুপ্ৰসাদ ৰাভা, একাধাৰে কবি, সাহিত্যিক, নাট্যকাৰ, সংগীতজ্ঞ, নৃত্যবিদ, চিত্ৰকৰ, অভিনেতা আৰু মুক্তি যুঁজাৰু আছিল।
১৯৮৭ - চালিম আলি, ভাৰতীয় প্ৰাণী আৰু পক্ষী বিশেষজ্ঞ।
২০০৬ - সতীশ চন্দ্ৰ কাকতি, অসমীয়া সাংবাদিক।
২০১৫ - মহানন্দ শৰ্মা, অসমৰ অভিনেতা, আবৃত্তিকাৰ, নাট্যকাৰ আৰু পৰিচালক আছিল। তেখেত বিশেষকৈ ভ্ৰাম্যমাণ থিয়েটাৰৰ সৈতে জড়িত আছিল। (জন্ম: ১২ নৱেম্বৰ ১৯৩৫)
২০২১ - অশোক দাস, অসমীয়া নাট্যকাৰ, ঔপন্যাসিক আৰু গল্পকাৰ।

দিৱসসমূহ

বিষ্ণু ৰাভা দিৱস।
বিশ্ব শৰণাৰ্থী দিৱস।

তথ্য সংগ্ৰহ

বাহ্যিক সংযোগ

বিবিচি: এই দিনত
অলোকুন (দেৱী)

অলোকুন ইয়োৰুবা ধৰ্মৰ এটা ঐশ্বৰিক আত্মা। অলোকুনক বহু ধন-সম্পত্তিৰ আৰু সাগৰৰ তলৰ দেৱী(ওৰিছা) আজেৰ জন্মদাতা বুলি বিশ্বাস কৰা হয়। অলোকুনক সকলো জলভাগৰ শাসক হিচাপে আৰু অন্যান্য জলদেৱতাৰ ওপৰত কৰ্তৃত্বৰ বাবে শ্ৰদ্ধা কৰা হয়। তেওঁলোকৰ অনুগামীসকলক বৃহৎ ধন-সম্পত্তি, স্বাস্থ্য আৰু সমৃদ্ধি প্ৰদান কৰাৰ বাবে অলোকুনক অতিশয় প্ৰশংসা কৰা হয়। পশ্চিম আফ্ৰিকা আৰু আফ্ৰিকান প্ৰব্ৰজনকাৰী উভয়ৰে সম্প্ৰদায়সমূহে অলোকুনক নাৰী, পুৰুষ বা এণ্ড্ৰজিনাছ বুলি বিভিন্ন ধৰণেৰে ভাবে।

পশ্চিম আফ্ৰিকাত

জল দেৱতাসমূহ “দক্ষিণ নাইজেৰিয়াত সৰ্বব্যাপী আৰু অতি গুৰুত্বপূৰ্ণ’’; অলোকুন পূজা বিশেষকৈ দক্ষিণ-পশ্চিম নাইজেৰিয়াৰ ইয়োৰুবা আৰু ইডো লোকসকলৰ চহৰসমূহত উল্লেখযোগ্য। উপকূলৰ সৈতে পোনপটীয়াকৈ সংলগ্ন পশ্চিম আফ্ৰিকাৰ অঞ্চলত অলোকুনে তেওঁৰ উপাসকসকলৰ মাজত পুৰুষৰ ৰূপ লয়, আনহাতে অন্তৰ্দেশত অলোকুন এগৰাকী নাৰী দেৱতা।

কেণ্ডোম্বলে

ব্ৰাজিলৰ কেণ্ডোম্বলে ধৰ্মত অলোকুনক ইয়েমোজাৰ মাতৃ আৰু সাগৰৰ মালিক হিচাপে পূজা কৰা হয়। কেণ্ডেম্বলে টেৰেইৰোচ(Candomblé terreiros)ত তেওঁক স্বীকৃতি দিয়া হয়, কিন্তু উদযাপনৰ সময়ত নহয়। এই ক্ষেত্ৰত অলোকুন অডুডুয়া আৰু অৰুনমিলাৰ সৈতে মিল আছে; পশ্চিম আফ্ৰিকাত তেওঁলোকৰ গুৰুত্ব আছিল যদিও আফ্ৰিকান-ব্ৰাজিলিয়ান ধৰ্মত তেওঁলোকৰ ভূমিকা সৰু। অন্যান্য orixas ৰ দৰে অলোকুনৰ বাবে কোনো xirê chant উৎসৰ্গা কৰা হোৱা নাই। কেণ্ডেমব্লেৰ দীক্ষিতসকলে অলোকুনৰ দেৱত্বক স্বীকাৰ কৰে যদিও তেওঁক ব্যক্তিগত দেৱতা হিচাপে নাভাবে। ২০ শতিকাৰ শেষৰ ফালে আৰু একবিংশ শতিকাৰ আৰম্ভণিতে পশ্চিম আফ্ৰিকাৰ পুৰোহিতসকলে ব্ৰাজিল ভ্ৰমণৰ জৰিয়তে অলোকুনৰ পূজা পুনৰুজ্জীৱিত হৈছে।

ওলোকুন য়েমোজা উৎসৱ (ফেষ্টা ডি ইয়েমাঞ্জা)ৰ সময়ত উদযাপন কৰা হয়।

চেণ্টেৰিয়া

অলোকুন চেন্টেৰিয়া ধৰ্মৰ এগৰাকী দেৱী। অলোকুন হৈছে এণ্ড্ৰজিনাছ অৰিছা বা দেৱী, অৰ্থাৎ অলোকুন হৈছে একেলগে এজন পুৰুষ আৰু মহিলা, ই ইফাৰ অলোকুন নে অচাৰ অলোকুন হয় তাৰ ওপৰত নিৰ্ভৰ কৰে।

তথ্য সূত্ৰ

শ্ৰেণী:দেৱ-দেৱী
তানজিম খালিদ চৌধুৰী

তানজিম খালিদ চৌধুৰী (জন্ম ১৯৭৫) হৈছে কৰ্ণেল টেকৰ সমন্বিত স্বাস্থ্য আৰু প্ৰযুক্তিত ৰ’জাৰ আৰু জোৱেল বাৰ্নেল অধ্যাপক। তেওঁৰ গৱেষণাৰ মুখ্য ক্ষেত্ৰ হৈছে এম-হেল্থ, য’ত স্মাৰ্টফোন আদি মোবাইল ডিভাইচ ব্যৱহাৰ কৰি স্বাস্থ্য উন্নত কৰাৰ ওপৰত গুৰুত্ব দিয়া হয়।

তেওঁৰ জন্ম বাংলাদেশত। তেওঁ প্ৰযুক্তিখণ্ডত এগৰাকী বাংলাদেশী মহিলাৰ অভিজ্ঞতা সন্দৰ্ভত দ্য ডেইলী ষ্টাৰ কাকতত লিখিছে। তদুপৰি তেওঁ TEDxDhaka মঞ্চতো ভাষণ দিছে।

চৌধুৰীয়ে কৰ্নেল টেকত মানৱ-সচেতন কম্পিউটিং লেব আৰু নিখুঁত আচৰণ স্বাস্থ্য পদক্ষেপ নেতৃত্ব দিয়ে। তেওঁৰ গৱেষণা দলৰ কামৰ ভিতৰত স্মাৰ্টফোন ডেটা ব্যৱহাৰ কৰি স্কিজোফ্ৰেনিয়াৰ পুনৰাবৃত্তি আগতীয়াকৈ অনুমান কৰা আৰু মানসিক অৱস্থা তথা কাৰ্যকলাপ চিনাক্ত কৰিব পৰা পৰিধানযোগ্য সংবেদক উন্নয়ন কৰা কামো অন্তৰ্ভুক্ত।

কেৰিয়াৰ

চৌধুৰীয়ে ৰচেষ্টাৰ বিশ্ববিদ্যালয়ত বিদ্যুৎ প্ৰযুক্তিত স্নাতক ডিগ্ৰী লাভ কৰে। তাৰ পিছত তেওঁ MIT মিডিয়া লেবত এলেক্স পেণ্টলেণ্ডৰ তত্ত্বাৱধানত পিএইচডি সম্পূৰ্ণ কৰে। পিএইচডি সম্পূৰ্ণ কৰাৰ পিছত তেওঁ ছিয়াটলস্থিত ইণ্টেল ৰিচাৰ্চ লেবত যোগ দিয়ে। পাছত তেওঁ ডাৰ্টমাউথ কলেজৰ কম্পিউটাৰ বিজ্ঞান বিভাগত অধ্যাপক হিচাপে কাম কৰে আৰু তাৰ পিছত কৰ্ণেল বিশ্ববিদ্যালয়ত শিক্ষকতা আৰম্ভ কৰে। বৰ্তমান তেওঁ আৰু তেওঁৰ গৱেষণা দল কৰ্ণেল টেক কেম্পাছ, নিউয়ৰ্ক চহৰত অৱস্থিত।

স্বীকৃতি

চৌধুৰী MIT Technology Review TR35 বঁটা, NSF CAREER বঁটা, TED Fellowship লাভ কৰিছে। তদুপৰি তেওঁ Ubiquitous Computing ১০-বছৰৰ প্ৰভাৱ বঁটাৰ প্ৰাপক আৰু ২০২১ চনত তেওঁক ACM Fellow হিচাপে মনোনীত কৰা হয়।

তথ্যসূত্ৰ

শ্ৰেণী:বাংলাদেশৰ ব্যক্তি
শ্ৰেণী:মহিলা বিজ্ঞানী
ৱাৰ্খা শিৰ

ৱাৰ্খা শিৰ এক নাৰী মূৰ্ত্তি। এই নাৰী মূৰ্ত্তি ৩০০০ খ্ৰীঃ পূৰ্বৰ আগতে উৰোকত (Uruk) বগা মাৰ্বলত খোদিত হৈছিল। ইয়াৰ চকুত সম্ভৱ নীল পাথৰ (lapis lajuli) আৰু শ্বেত খোলা (shell) আৰু চেলাউৰিত ক'লা আলকাতৰা (bitumen) লগোৱা হৈছিল। ৱাৰ্খা শিৰ এক বিশ্ব বিখ্যাত ভাস্কৰ্যৰ নিদৰ্শন আৰু নাৰীৰ মুখমণ্ডল থুতৰি আৰু গালৰ সূক্ষ্ম, সুকোমল সুন্দৰ নিৰ্মাণৰ বাবে উচ্চ প্ৰশংসিত। ই সম্ভৱ টান পাথৰত নিৰ্মিত।

তথ্যসূত্ৰ

Category:ভাস্কৰ্য
দিনলিপি

দিনলিপি হৈছে কোনো ব্যক্তিৰ ব্যক্তিগত টোকাবহী য'ত তেওঁৰ দৈনিক কাৰ্যাৱলীৰ বিৱৰণ, স্থান আৰু কালৰ সৈতে নিজৰ শৈলীত লিখে৷ ব্যক্তিগত দিনলিপিয়ে ব্যক্তি বিশেষৰ অভিজ্ঞতা, অনুভৱ, কোনো ঘটনাৰ ওপৰত বিশেষ ব্যক্তিজনৰ মতামত আদিক প্ৰকাশ কৰে৷ দিনলিপি শব্দটোৱে সৰ্বসাধাৰণতে ব্যক্তিগত দিনলিপিৰ কথাকে বুজায়, যি ব্যক্তিজনৰ ব্যক্তিগত বস্তু৷ দিনলিপি প্ৰকাশৰ উদেশ্যে নহয়, লিখোঁতাৰ নিজা লাভালাভৰ বাবেহে লিখা হয়৷

নামৰ উৎপত্তি

দিনলিপিৰ ইংৰাজী শব্দ শব্দটো লেটিন ভাষাৰ শব্দটোৰ পৰা আহিছে, যাৰ অৰ্থ । অসমীয়াত দিনলিপি শব্দটোৱে দৈনিক ঘটনা লিপিবদ্ধ কৰা বুজায়৷

তথ্যসূত্ৰ

শ্ৰেণী:নথিপত্ৰ
শ্ৰেণী:দিন
জাগী ভকতগাঁও

ভাৰতৰ অসম ৰাজ্যৰ মৰিগাঁও জিলাত অৱস্থিত জাগী ভকতগাঁও এখন সৰু গাঁও। কপিলী নদীৰ পাৰত অৱস্থিত এই গাঁওখন চহকী সংস্কৃতি আৰু ঐতিহ্যৰ বাবে পৰিচিত।

জাগী ভগতগাঁও অসমীয়া আৰু তিৱা সংস্কৃতিৰ অনন্য মিশ্ৰণৰ বাবে জনাজাত। গাঁওখনত প্ৰজন্মৰ পিছত প্ৰজন্ম ধৰি নিজৰ জীৱন-ধাৰণৰ পদ্ধতি সংৰক্ষণ কৰি ৰখা বহু পৰম্পৰাগত অসমীয়া ঘৰুৱা ঘৰ। গাঁওখনৰ জনসাধাৰণে আতিথ্য আৰু সংগীত-নৃত্যৰ প্ৰতি থকা প্ৰেমৰ বাবে পৰিচিত।

নামৰ উৎপত্তি

স্থানীয় কিংবদন্তি অনুসৰি, জাগী ভকতগাঁও নাম দুটা শব্দৰ পৰা উদ্ভৱ হৈছে - "জাগী" আৰু "ভকতগাঁও"। "জাগি" শব্দৰ অৰ্থ অসমীয়াত "সাৰে থকা" বা "আলোকিত", আনহাতে "ভকতগাঁও"ই কোনো গাঁও বা বসতিস্থলক বুজায়।

যাতায়ত

বিভিন্ন যাতায়তৰ মাধ্যমেৰে কাষৰীয়া চহৰ-নগৰৰ লগত গাঁওখন সংযুক্ত হৈ আছে।

পথ

জাগী ভকতগাঁওত পথৰ যোগেদি সু-সংযোগ আছে। ২৭ নং ৰাষ্ট্ৰীয় ঘাইপথৰ নতি দূৰত্বত অৱস্থিত এই গাঁওখন। ৰাষ্ট্ৰীয় ঘাইপথটোয়ে ইয়াক কাষৰীয়া চহৰ-নগৰৰ সৈতে সংযোগ কৰে। গাঁওখনলৈ অহা-যোৱা কৰাৰ বাবে বাছ, টেক্সি, ব্যক্তিগত বাহন আদিৰ ব্যৱস্থা আছে।

প্ৰস্তাৱিত ৰাষ্ট্ৰীয় ঘাইপথ ৭১৫এ খন জাগী ভকতগাঁৱৰ ওপৰেদি পাৰ হৈ গৈছে। ৰাষ্ট্ৰীয় ঘাইপথটোৰ এক প্ৰমুখ্য স্থান বুলি বিবেচিত হৈছে। তদুপৰি, মৰিগাঁও জিলাৰ সদৰৰ পৰা জাগীৰোড, গুৱাহাটী, পবিতৰা ইত্যাদি ঠাইত যাবলৈ হ'লে জাগী ভকতগাঁও হৈ যাব লাগে।

ৰে'লপথ

জাগী ভকতগাঁৱৰ নিকটতম ৰেল ষ্টেচনটো হৈছে জাগীৰোড ৰেলৱে ষ্টেচন, যিটো প্ৰায় ১৫ কিলোমিটাৰ দূৰত অৱস্থিত। ৰেল ষ্টেচনৰ পৰা টেক্সি বা বাছত উঠি গাঁৱলৈ যাব পাৰি।

বিমান বন্দৰ

জাগী ভকতগাঁৱৰ নিকটতম বিমানবন্দৰ হৈছে গুৱাহাটীৰ লোকপ্ৰিয় গোপীনাথ বৰদলৈ আন্তঃৰাষ্ট্ৰীয় বিমানবন্দৰ, যিটো প্ৰায় ৭০ কিলোমিটাৰ দূৰত।

তথ্য সংগ্ৰহ

শ্ৰেণী:মৰিগাঁও জিলা
বিষাদ সিন্ধু

বিষাদ সিন্ধু (; ) হৈছে প্ৰথম আধুনিক বাংলা ছিয়া লেখক আৰু ঔপন্যাসিক মিৰ মোছাৰফ হুছেইনৰ বাংলা মহাকাব্য উপন্যাস। বাংলা সাহিত্যৰ কেন্দ্ৰীয় গ্ৰন্থ হিচাপে গণ্য কৰা আৰু হুছেইনৰ উত্তম সাহিত্যিক কৃতিত্ব হিচাপে গণ্য কৰা এই উপন্যাসখনত মুহাম্মদৰ নাতি-নাতিনীৰ জীৱনৰ ছিয়া সংস্কৰণৰ বুৰঞ্জী লিখা হৈছে। (হাছান আৰু হুছেইন), আৰু কাৰবালাৰ যুদ্ধ। বিষাদ সিন্ধু প্ৰথমে ক্ৰমে ১৮৮৫, ১৮৮৭ আৰু ১৮৯১ চনত তিনিটা ভাগত প্ৰকাশ পাইছিল।উপন্যাসখন প্ৰথম সম্পূৰ্ণ ৰূপে প্ৰকাশ পাইছিল ১৮৯১ চনত।কিন্তু ইয়াক হুছেইনৰ যুদ্ধ ফ্ৰণ্টৰ স্থান বা কাৰ্বালাৰ ইতিহাসৰ বাবে প্ৰামাণিক উৎস হিচাপে গণ্য কৰা নহয় তেখেতৰ মৃত্যুৰ স্থান। ইয়াত বহু কাব্যিক ভাষা, আৰু বহুতো নাটকীয় দৃশ্য আছে। ইয়াৰ ৰচনাৰ সময়ত বাংলা ভাষাত প্ৰকাশিত উপন্যাস কম আছিল আৰু মোছাৰফ হুছেইন বাংলা ভাষাৰ উপন্যাসৰ নতুন পৰম্পৰাৰ পথ প্ৰদৰ্শক হিচাপে কাম কৰি থকা লেখকৰ এটা সম্প্ৰদায়ৰ অংশ আছিল। উপন্যাসখন ৰচনা কৰা হৈছিল বাংলা ভাষাৰ এক অতি সংস্কৃত ৰূপ শধুভাষাত। ২০১৬ চনত অধ্যাপক ফকৰুল আলমে প্ৰথমবাৰৰ বাবে ইংৰাজীলৈ অনুবাদ কৰিছিল, ঢাকাৰ বাংলা একাডেমীয়ে "দুখৰ সাগৰ" নামেৰে প্ৰকাশ কৰিছিল।

তথ্য উৎস

শ্ৰেণী:বঙালী গ্ৰন্থ
শ্ৰেণী:উপন্যাস
বিজনী মহাবিদ্যালয়

বিজনী মহাবিদ্যালয় ভাৰত-ভূটান সীমান্তত বিজনী নামৰ ঠাইত এই মহাবিদ্যালয়খন অৱস্থিত। মহাবিদ্যালয়খন বড়োলেণ্ড বিশ্ববিদ্যালয়ৰ দ্বাৰা স্বীকৃতিপ্ৰাপ্ত।

ইতিহাস

নিজৰ যৌৱন সময়ৰ অধিক গৌৰৱময় ভৱিষ্যতৰ চিন্তা কৰি, বিজনীৰ কেইজনমান উৎসাহী আৰু দূৰদৰ্শী নাগৰিকে বিজনী চহৰত উচ্চ শিক্ষাৰ এক প্ৰতিষ্ঠান স্থাপন কৰাৰ সন্মানজনক সাহস দেখুৱাইছিল। তেওঁলোকৰ এই পৰিকল্পনাটো ১৯৬৯ চনৰ ২১ জুলাই তাৰিখে, যি দিনটোত মানুহে প্ৰথমবাৰৰ বাবে চন্দ্ৰত ভৰি দিছিল, সেই ঐতিহাসিক দিনটোতেই সাৰ্থকতা লাভ কৰিছিল। তেওঁলোকৰ উৎসাহ, অক্ষয় শক্তি আৰু ত্যাগৰ ফলত এই পদক্ষেপ সফল হয়।

প্ৰথমতে এই প্ৰতিষ্ঠানটোৰ নাম "বিজনী টিউটৰিয়েল কলেজ" হিচাপে ৰখা হৈছিল আৰু কেৱল কলা শাখাৰে আৰম্ভ হৈছিল। কলেজখন বিজনী ইয়ং লেডিজ ছেকেণ্ডাৰী স্কুলৰ পৰা আৰম্ভ হৈছিল, য’ত মুঠ ছয়জন শিক্ষক আৰু ৭৬ জন ছাত্ৰ-ছাত্ৰীয়ে অধ্যয়ন কৰিছিল। কোকৰাঝাৰ কলেজৰ অৱসৰপ্ৰাপ্ত অধ্যক্ষ প্ৰয়াত ৰমণি কান্ত শৰ্মাই অস্থায়ীভাৱে অধ্যক্ষ হিচাপে দায়িত্ব পালন কৰিছিল। তাৰ পাছত, প্ৰয়াত উদয় চন্দ্ৰ দাসে স্থায়ী অধ্যক্ষ হিচাপে দায়িত্ব গ্ৰহণ কৰিছিল আৰু তেওঁৰ অৱসৰলৈকে এই পদত অধিষ্ঠিত আছিল।

১৯৭০ চনৰ ১৮ মাৰ্চ তাৰিখে তৎকালীন গোৱালপাৰা জিলাৰ উপায়ুক্ত কমল কিশোৰ সোণোৱালে কলেজৰ মূল ভবনৰ আধাৰশিলা স্থাপন কৰিছিল। পিছলৈ ১৯৭১ চনৰ ২৭ জুলাই তাৰিখে কলেজখন নিজৰ নতুন ভৱনত স্থানান্তৰিত হয় আৰু সেই সময়ৰ অসমৰ মুখ্যমন্ত্ৰী মহেন্দ্ৰ মোহন চৌধুৰীয়ে কলেজখনৰ উদ্বোধন কৰিছিল।

বিভাগসমূহ

কলা

অসমীয়া ভাষা বিভাগ
বাংলা ভাষা বিভাগ।
বড়ো ভাষা বিভাগ।
ইংৰাজী ভাষা বিভাগ।
শিক্ষা বিভাগ।
অৰ্থনীতি বিভাগ।
ইতিহাস বিভাগ।
ৰাজনীতি বিজ্ঞান বিভাগ।
দৰ্শন বিভাগ।

বিজ্ঞান

উদ্ভিদ বিজ্ঞান বিভাগ।
ৰসায়ন বিজ্ঞান বিভাগ।
গণিত বিভাগ।
পদাৰ্থ বিজ্ঞান বিভাগ।
প্ৰাণীবিজ্ঞান বিভাগ।

স্বীকৃতি

২০১৭ চনত কলেজখনক জাতীয় মূল্যায়ন আৰু স্বীকৃতি পৰিষদ (NAAC)ৰ দ্বাৰা ‘B+’ শ্ৰেণী প্ৰদান কৰা হৈছিল। লগতে এই কলেজখন বিশ্ববিদ্যালয় অনুদান আয়োগৰ দ্বাৰাও স্বীকৃত।

তথ্যসূত্ৰ

শ্ৰেণী:পোখালি (অসম)
মহা মৃত্যুঞ্জয় মন্দিৰ

মহা মৃত্যুঞ্জয় মন্দিৰ অসমৰ নগাঁও জিলাৰ ভেৰভেৰিত অৱস্থিত ভগৱান শিৱৰ প্ৰতি উৎসৰ্গিত হিন্দু মন্দিৰ। ২০২১ চনৰ ফেব্ৰুৱাৰী মাহত এই মন্দিৰৰ নিৰ্মাণকাৰ্য সম্পূৰ্ণ হৈছিল। স্থাপত্যশৈলীৰ ফালৰ পৰা মন্দিৰটো এটা বিশাল শিৱ লিংগৰ আৰ্হিত নিৰ্মাণ কৰা হৈছে। ১২৬ ফুট ওখ শিৱ লিংগ আকাৰত নিৰ্মিত এই মন্দিৰ পৃথিৱীৰ সৰ্ববৃহ শিৱ লিংগ।

ইতিহাস

মন্দিৰ নিৰ্মাণৰ কাম ২০০৩ চনত আচাৰ্য ভৃগু গিৰি মহাৰাজে আৰম্ভ কৰিছিল। এই ঠাইত তেওঁ ধ্যান কৰিবলৈ ব্যৱহাৰ কৰিছিল আৰু তেওঁৰ মতে দৈত্য গুৰু শুক্ৰাচাৰ্যয়ে প্ৰাচীন কালত পৌৰাণিক বিশ্বাস অনুসৰি ইয়াত মহা মৃত্যুঞ্জয় মন্ত্ৰৰ ধৰ্মীয় ৰীতি-নীতি পালন কৰিছিল। এই চিন্তাৰ আধাৰত আচাৰ্য ভৃগু গিৰি মহাৰাজে মন্দিৰ নিৰ্মাণৰ বাবে এই ঠাইখন বাছনি কৰিছিল। নিৰ্মাণৰ প্ৰাৰম্ভিক পৰিকল্পনা ২০০৩ চনত আৰম্ভ হৈছিল কিন্তু আন স্থপতিবিদ আৰু অভিযন্তাসকলৰ কেইবাটাও প্ৰচেষ্টাৰ পিছত, চূড়ান্ত অভিযান্ত্ৰিক আৰু ডিজাইনৰ কাম এৰ নাৰায়ণ শৰ্মাই বহন কৰিছিল। অভিযান্ত্ৰিক বিদ্যাত নিপুণতাৰ প্ৰতিফলনৰ বাবে মন্দিৰটো অতি গুৰুত্বপূৰ্ণ।

উদ্বোধন আৰু প্ৰাণ প্ৰতিষ্ঠা মহোৎসৱ

মন্দিৰটোৰ উদ্বোধন প্ৰাণ প্ৰতিষ্ঠা মহোৎসৱেৰে কৰা হৈছিল। ২০২১ চনৰ ২২ ফেব্ৰুৱাৰীত আৰম্ভ হৈ ২৫ ফেব্ৰুৱাৰী তাৰিখে সমাপ্ত হোৱা এই মহোৎসৱত বিশেষ অতিথি হিচাপে কেন্দ্ৰীয় গৃহমন্ত্ৰী শ্ৰীযুত অমিত শ্বাহ আৰু অসমৰ তদানীন্তন মুখ্যমন্ত্ৰী শ্ৰীযুত সৰ্বানন্দ সোণোৱালে মহা মৃত্যুঞ্জয় মন্দিৰৰ পূজা আৰু যজ্ঞত অংশগ্ৰহণ কৰিছিল। যজ্ঞৰ বাবে ১০৮ যজ্ঞ কুণ্ড স্থাপন কৰা হৈছিল আৰু প্ৰায় ২৫০জন পুৰোহিত তামিলনাডুৰ পৰা প্ৰাণ প্ৰতিষ্ঠা যজ্ঞ কৰিবলৈ আহিছিল। প্ৰাণ প্ৰতিষ্ঠা যজ্ঞ সম্পূৰ্ণ হোৱাৰ পিছত ২০২১ চনৰ ২৬ ফেব্ৰুৱাৰী তাৰিখৰ পৰা সাধাৰণ ভক্তসকলৰ বাবে মন্দিৰ মুকলি কৰা হয়।

অৱস্থান

মহা মৃত্যুঞ্জয় মন্দিৰ নগাঁও জিলাৰ পুৰণিগুদামৰ কালাজুগিত মহাপুৰুষ শ্ৰীমন্ত দামোদৰ পথত অৱস্থিত। গুৱাহাটীৰ পৰা প্ৰায় ই প্ৰায় ১২০ কিলোমিটাৰ দূৰত অৱস্থিত।

ভূমিকম্পৰ প্ৰভাৱ

২০২১ চনৰ ২৮ এপ্ৰিলত অসম আৰু উত্তৰ-পূব অঞ্চলত হোৱা প্ৰচণ্ড ভূমিকম্পৰ পৰিমাপ ৰিখটাৰ স্কেলত ৬.৭ আছিল আৰু ইয়াৰ ফলত মন্দিৰৰ ওপৰৰ অংশত সামান্য ফাঁট মেলিছিল। অৱশ্যে কোনো গাঁথনিগত ক্ষতি হোৱা নাছিল।

চিত্ৰভঁৰাল

তথ্য উৎস

বাহ্যিক সংযোগ

শ্ৰেণী:অসমৰ ধৰ্মীয় স্থান
শ্ৰেণী:হিন্দুধৰ্মৰ মঠ-মন্দিৰ
শ্ৰেণী:অসমৰ পৰ্যটনস্থলী
শ্ৰেণী:নগাঁও জিলা
নেকিবুজ জামান

নেকিবুজ জামান অসমৰ এগৰাকী শল্য চিকিৎসক। তেখেতক ১৯৮৩ চনত চিকিৎসা সেৱাৰ বাবে ভাৰত চৰকাৰে পদ্মশ্ৰী বঁটাৰে সন্মানিত কৰে।

প্ৰাৰম্ভিক জীৱন

ডা° নেকিবুজ জামানৰ জন্ম হয় ১৯২৯ চনৰ ৩১ ডিচেম্বৰত, মৰিগাঁৱত। তেওঁৰ পিতৃৰ নাম ডা° বকৰুব আৰু মাতৃৰ নাম অৰেবান নেছা। পিছত তেওঁলোকে যোৰহাটৰ জে বৰুৱা ৰোডত স্থায়ীভাৱে বসতি কৰিবলৈ লয়।
তেখেতে প্ৰাথমিক শিক্ষা যোৰহাট মুকতাব আদৰ্শ প্ৰাইমাৰী বিদ্যালয়ৰ পৰা আহৰণ কৰে। ১৯৪৫ চনত তেওঁ কলকাতা বিশ্ববিদ্যালয়ৰ অধীনৰ যোৰহাট চৰকাৰী হাইস্কুলৰ পৰা ষ্টাৰ নম্বৰ লাভ কৰি মেট্ৰিক পৰীক্ষাত উত্তীৰ্ণ হয়। ১৯৪৭ চনত তেওঁ কটন কলেজৰ পৰা জীৱবিজ্ঞান বিষয়ত সৰ্ব্বোচ্চ নম্বৰ লাভ কৰি প্ৰথম বিভাগত আই এছ চি পৰীক্ষাত উত্তীৰ্ণ হয়। ১৯৫২ চনত তেওঁ ডিব্ৰুগড়ৰ অসম চিকিৎসা মহাবিদ্যালয়ৰ পৰা প্ৰথম স্থান অধিকাৰ কৰি এম বি বি এছ পৰীক্ষাত উত্তীৰ্ণ হয়।

কৰ্মজীৱন

১৯৫৭ চনত নেকিবুজ জামানে এডিনবাৰ্গৰ ৰয়েল কলেজৰ পৰা এফ আৰ চি এছ উপাধি লাভ কৰে। ১৯৭২চনত তেওঁ আমেৰিকান চাৰ্জন কলেজৰ ফেলʼ নিৰ্বাচিত হয় আৰু ১৯৮১ চনত চিকিৎসা বিজ্ঞানৰ জাতীয় অকাডেমীৰ ফেল' নিৰ্বাচিত হয়। ১৯৮৭ চনত তেওঁ ভাৰতীয় চিকিৎসা সন্থাৰ চিকিৎসা বিশেষজ্ঞ অকাডেমীৰ প্ৰতিষ্ঠাপক ফেল' নিৰ্বাচিত হয়। ১৯৮২ চনত তেওঁ আন্তৰ্জাতিক চিকিৎসা বিজ্ঞান অকাডেমীৰ প্ৰতিষ্ঠাপক ফেলʼ আছিল। তেখেতে ১৯৫৩ চনৰ পৰা ১৯৫৫ চনলৈ ডিব্ৰুগড়, অসম মেডিকেল কলেজৰ চাৰ্জাৰী বিভাগৰ পঞ্জীয়ক হিচাপে কাৰ্যনিৰ্বাহ কৰে। পিছত তেখেতে ১৯৫৮ চনৰ পৰা ১৯৬১ চনলৈ এছিছটেণ্ট প্ৰফেছাৰ হিচাপে আৰু ১৯৬১ চনৰ পৰা ১৯৭৩ চনলৈ চাৰ্জাৰী অধ্যাপক হিচাপে ডিব্ৰুগড়, অসম মেডিকেল কলেজৰ চাৰ্জাৰী বিভাগতে কাৰ্যনিৰ্বাহ কৰে। ১৯৭৩ চনৰ পৰা ১৯৭৬ চনলৈ তেওঁ শিলচৰ মেডিকেল কলেজৰ অধ্যক্ষ ৰূপে কাৰ্যনিৰ্বাহ কৰিছিল। ১৯৭৬ চনৰ পৰা ১৯৮৪ চনলৈকে তেওঁ ডিব্ৰুগড়, অসম মেডিকেল কলেজৰ অধ্যক্ষ ৰূপে কাৰ্যনিৰ্বাহ কৰে। ১৯৮৪ চনৰ পৰা ১৯৮৬ চনলৈকে তেওঁ অসম মেডিকেল এডুকেশ্যনৰ সঞ্চালক আছিল। তেওঁ ১৯৮৩ চনত নতুন দিল্লী, অল ইণ্ডিয়া ইনষ্টিটিউট অফ মেডিকেল চাইন্সৰ ইনষ্টিটিউট বডিৰ সদস্য আৰু ১৯৮৯ চনত গভৰ্ণিং বডিৰো সদস্য আছিল।

১৯৯৬ চনৰ ৮ জানুৱাৰীত তেওঁৰ পৰলোক প্ৰাপ্তি ঘটে।

উল্লেখনীয় কৰ্মৰাজী

অসম মেডিকেল কলেজৰ চাৰ্জিকেল বিভাগটো স্নাতকোত্তৰ পৰ্যায়লৈ উন্নীতকৰণ।
দুই বছৰ সময়সীমাৰ ভিতৰত শিলচৰ মেডিকেল কলেজক ৮০খন বিছনাযুক্ত চিকিৎসালয়লৈ আই এম চি পৰ্যায়লৈ উন্নীতকৰণৰ ব্যৱস্থা কৰা।
কেন্সাৰ নিয়ন্ত্ৰণ আঁচনিৰ অধীনত 'Tumour Registry' চিকিৎসালয় অসমত স্থাপন।
অসম মেডিকেল হাস্পাতালত 'Radio Immuno Assay Centre' প্ৰতিষ্ঠা কৰা(ভাবা এটমিক গৱেষণা কেন্দ্ৰৰ অধীনত)।
চৰকাৰৰ অনুদান আৰু জনসাধাৰণৰ দান-বৰঙণিত 'Dialysis Centre' প্ৰতিষ্ঠা কৰা।
গুৱাহাটীৰ দ্বিতীয়টো ফাৰ্মাচী ইন্সটিটিউট প্ৰতিষ্ঠা কৰা।
ইত্যাদি।

তথ্যৰ উৎস

শ্ৰেণী:পদ্মশ্ৰী বঁটা বিজয়ী
শ্ৰেণী:অসমীয়া চিকিৎসক
শ্ৰেণী:মৃত ব্যক্তি
শ্ৰেণী:অসমৰ ব্যক্তি